സക്ഷമ

വിവിധ വെല്ലുവിളികൾ നേരിടുന്ന ദിവ്യാംഗ സോദരങ്ങളുടെ ക്ഷേമത്തിനു വേണ്ടി ഇന്ത്യയിൽ പ്രവർത്തിക്കുന്ന സംഘടനയാണ് സക്ഷമ. ഭിന്നശേഷിയുള്ളവരുടെ വികാസത്തിനു വേണ്ടി ദേശീയ തലത്തിൽ പ്രവർത്തിക്കുന്ന സംഘടനയായ സമദൃഷ്ടി ക്ഷമതാ വികാസ് ഏവം അനുസന്ധാൻ മണ്ഡൽ ഉത്തര സംസ്ഥാനങ്ങളിൽ സക്ഷം എന്നും ദക്ഷിണ സംസ്ഥാനങ്ങളിൽ സക്ഷമ എന്നും അറിയപ്പെടുന്നു. രാഷ്ട്രിയ സ്വയംസേവക സംഘത്തിന്റെ നേതൃത്വത്തിലാണ് ഈ സംഘടന പ്രവർത്തിക്കുന്നത്. 2008 ജൂൺ 20 ന് സക്ഷമ രെജിസ്റ്റർ ചെയ്യപ്പെട്ടു. ഭിന്നശേഷി അവകാശനിയമം 2016 പ്രകാരം നിർവചിക്കപ്പെട്ടിട്ടുള്ള 21 തരം ഭിന്നശേഷി വിഭാഗങ്ങളേയും സക്ഷമയുടെ പ്രവർത്തനങ്ങളിൽ ഉൾക്കൊള്ളുന്നു. കേവലം ഏഴ്  ഭിന്നശേഷിത്വങ്ങളെ മാത്രം അംഗീകരിച്ചിരുന്ന മുൻ നിയമത്തെ സമഗ്രമായി പരിഷ്ക്കരിച്ച് പുതിയ നിയമം പാസ്സാക്കി എടുക്കുന്നതിൽ സക്ഷമ നിർണ്ണായക പങ്കു വഹിച്ചു. ഈ 21 തരം ഭിന്നശേഷിത്വങ്ങളേയും ഏഴ്  പ്രകോഷ്ടുകൾ (focus areas) ആയി തിരിച്ചാണ് സക്ഷമയുടെ പ്രവർത്തനങ്ങൾ ആസൂത്രണം ചെയ്യുന്നത്. ഭാരതത്തിലെ ഏതാണ്ട് എല്ലാ സംസ്ഥാനങ്ങളിലും കേരളത്തിൽ മിക്ക ജില്ലകളിലും സക്ഷമയുടെ യൂണിറ്റുകൾ പ്രവർത്തിക്കുന്നു. എറണാകുളം ടി ഡി റോഡിലെ ലക്ഷ്മീഭായി ടവറിലാണ് കേരളാ ആസ്ഥാനം ഇപ്പോൾ പ്രവർത്തിക്കുന്നത്.    

എല്ലാ വർഷവും നടക്കാറുള്ള ദേശീയ നേത്രദാന പക്ഷാചരണത്തിൽ സക്ഷമ സജീവമായി പങ്കെടുക്കുന്നു. 2024 വർഷത്തിൽ നേത്രദാന സന്ദേശം പ്രചരിപ്പിച്ചു കൊണ്ട് 'മായാത്ത മാരിവില്ല്' എന്നൊരു ഹ്രസ്വചിത്രം പുറത്തിറക്കിയിട്ടുണ്ട്. കോട്ടയം, എറണാകുളം ജില്ലകളിൽ നേത്രദാന പ്രവർത്തനത്തിൽ വലിയ മുന്നേറ്റം കാഴ്ചവയ്ക്കാൻ സക്ഷമയ്ക്ക് കഴിഞ്ഞിട്ടുണ്ട്. പഴശ്ശി വിഷൻ എന്നൊരു പ്രൊജക്റ്റിനു കീഴിൽ വയനാട്ടിലെ വനവാസികൾക്കിടയിൽ പതിനായിരത്തിൽ പരം പേർക്ക് നേത്രപരിശോധനയും 2860 പേർക്ക് കണ്ണടയും, 75 പേർക്ക് തുടർ ചികിത്സയും നല്കി.  2025 ൽ പ്രയാഗ് രാജിൽ നടന്ന മഹാകുംഭമേളയിൽ നേത്ര കുംഭ എന്ന മെഗാ നേത്ര പരിശോധനാ ക്യാമ്പ് സംഘടിപ്പിച്ചു.  

കണ്ണൂരിലെ സ്വാസ്ഥ്യ തെറാപ്പി സെൻറർ, തിരുവനന്തപുരത്തെ ധീമഹി എന്നിവ സക്ഷമയുടെ കീഴിൽ  പ്രവർത്തിക്കുന്ന ഏർളി ഇൻറർവെൻഷൻ സെൻററുകളാണ്. കോഴിക്കോട് പന്തീരാങ്കാവ് ആസ്ഥാനമായ സമദൃഷ്ടി ചാരിറ്റബിൾ ട്രസ്റ്റ് ഭിന്നശേഷിക്കാരായ വനിതകളുടെ സ്വാവലംബനം ലക്ഷ്യമാക്കി പ്രവർത്തിക്കുന്ന തൊഴിൽ പരിശീലന കേന്ദ്രമാണ്. പാലക്കാട് കേന്ദ്രമായ കൃഷ്ണജ്യോതി അഗർബത്തി നിർമ്മാണ കേന്ദ്രം ഇത്തരത്തിൽ കാഴ്ച പരിമിതരായ പുരുഷന്മാർക്കുള്ള പുനരധിവാസ കേന്ദ്രമാണ്. ഇവ കൂടാതെ ക്ഷേത്രങ്ങളും മറ്റ് പൊതുവിടങ്ങളും ഭിന്നശേഷി സൗഹൃദമാക്കുന്ന പ്രവർത്തനത്തിൽ സക്ഷമ സജീവ പങ്കാളിത്തം വഹിക്കുന്നു. ഇതിൻറെ ഭാഗമായി കോഴിക്കോട് തളിക്ഷേത്രം, കോട്ടയം മാടപ്പള്ളി ശ്രീ ഭഗവതി ക്ഷേത്രം എന്നിവ ഭിന്നശേഷി സൗഹൃദമാക്കി മാറ്റുകയുണ്ടായി. 

വർഷത്തിൽ ഒരു തവണ നടത്തുന്ന ദിവ്യാംഗ മിത്രം എന്ന പദ്ധതിയിലൂടെയാണ് സക്ഷമ ഒരു വർഷത്തേക്കുള്ള പ്രവർത്തന ഫണ്ട് കണ്ടെത്തുന്നത്. അഞ്ഞൂറു രൂപയുടെ കൂപ്പൺ എടുക്കുന്ന ആർക്കും ദിവ്യാംഗ മിത്രമായി സക്ഷമയുടെ പ്രവർത്തനങ്ങളിൽ പങ്കാളിയാവാം.  

ഭിന്നശേഷിയുള്ളവർക്കു വേണ്ടി നിരവധി പ്രവർത്തനങ്ങൾ മഹാരാഷ്ട്രയിലെ നാഗപൂർ കേന്ദ്രമാക്കി പ്രവർത്തിക്കുന്ന സക്ഷമ സംഘടിപ്പിക്കുന്നുണ്ട്. മാധവ് നേത്രബാങ്ക്, മാധവ് ആഡിയോ ബുക്ക് ലൈബ്രറി, മാധവ ബ്രെയിലി ബുക്ക് നിർമ്മാണ കേന്ദ്രം, നിയമ സഹായ സെൽ, കാഴ്ചയില്ലാത്തവർക്കുള്ള ഹോസ്റ്റലുകൾ, സൂർദാസ് ഭജന മണ്ഡലി, സ്വരദൃഷ്ടി എന്ന പേരിൽ സംഗീത സംഘങ്ങൾ തുടങ്ങിയ പ്രവർത്തനങ്ങൾ സക്ഷമ നടത്തുന്നുണ്ട്.ഭാരതത്തിലാദ്യമായി കാഴ്ച ശക്തിയില്ലാത്ത വിദ്യാർഥികൾക്ക് വേണ്ടി ഒരു ആഡിയോ ബുക്ക് റീഡറും 2009 ഇൽ സക്ഷമ വികസിപ്പിച്ചെടുത്തു.

തമിഴ്നാട്ടിൽ ഭിന്നശേഷി ഉള്ളവർക്കുള്ള സ്റ്റൈപ്പന്റ്റ് നിര്ത്താലാക്കിയതിനെതിരെ സക്ഷമ പ്രക്ഷോഭം സംഘടിപ്പിക്കുകയുണ്ടായിhttp://www.thehindu.com/news/national/tamil-nadu/plea-for-stipend/article6844771.ece.   
മാധവ് നേത്രബാങ്ക്

രാഷ്ട്രീയ സ്വയംസേവക സംഘത്തിൻറെ ദ്വിതീയ സര്സംഘചാലക് ആയിരുന്ന പ്രൊഫസർ മാധവ സദാശിവ ഗോൾവൾക്കറുടെ സ്മരണാർത്ഥം ആരംഭിച്ച സേവാ സംരംഭമാണ് മാധവ് നേത്രബാങ്ക്. നേത്രദാനതത്തിന്റെ മഹത്ത്വത്തെ കുറിച്ച് ബോധവൽക്കരിക്കുന്നതോടൊപ്പം നേത്ര ദാതാക്കളിൽ നിന്ൻ  കോർണിയകൾ ശേഖരിക്കാനുള്ള സംവിധാനവും ഒരുക്കുന്നുണ്ട്. മഹാരാഷ്ട്ര ഹരിയാന ഉത്തർപ്രദേശ് ഒറീസ ആന്ധ്രാപ്രദേശ് ചത്തീസ്ഗഡ് മുതലായ സംസ്ഥാങ്ങളിലായി പതിനാല് നെത്രബാങ്കുകൾ പ്രവർത്തിച്ചു കൊണ്ടിരിക്കുന്നു. അതോടൊപ്പം നേത്ര ശേഖരണത്തിനായി പന്ത്രണ്ട് കേന്ദ്രങ്ങളും ഇരുപത്തി നാല് ബോധവൽക്കരണ കേന്ദ്രങ്ങളും രാജ്യമാസകലം പ്രവര്ത്തിക്കുന്നു. 2010 വരെ ഏകദേശം രണ്ടായിരത്തി അഞ്ഞൂറിൽ പരം കോർണിയകൾ ശേഖരിക്കാനും ഇതിലൂടെ എണ്ണൂറിൽ പരം കാഴ്ചശക്തി ഇല്ലാത്തവർക്ക് കാഴ്ച നൽകാനും സാധിച്ചിട്ടുണ്ട്http://sakshamseva.org/ 
അവലംബം

വർഗ്ഗം:സാമൂഹികസംഘടനകൾ
വർഗ്ഗം:സംഘ പരിവാർ
https://netrakumbh.org/